text: Alvorlig ulykke: Bus rammer ældre ægtepar
  16 december 2017 kl. 17.44
  På Vejle Trafikcenter er et ældre ægtepar blevet klemt under en bus. Det er en alvorlig situation, fortæller politiet.
  En bus har klemt to personer på Vejle Trafikcenter i Vejle lørdag aften.
  - Vi ved endnu ikke, hvordan det er gået til, men to personer kom i klemme under bussen, der kørte over deres ben, siger Lars Grønlund, der er vagtchef ved Sydøstjyllands Politi, til TV SYD.
  De to kvæstede personer er kørt på sygehuset, men politiet ved ikke, hvordan deres tilstand er. 
  - Vi arbejder stadig på stedet. Det er noget alvorligt, siger Lars Grønlund. 
  Opdateret
  De to personer er et ældre ægtepar, og deres tilstand er kritisk, fortæller vagtchefen. 
  Politiet er fortsat ved at klarlægge, hvordan ulykken skete. De har flere vidner, der overværede situationen.Politiet har også skaffet video fra overvågningen.
  
  